**Ciobanașu Ionela**

**Colegiul Tehnic „D. Ghika” Comănești**

**Sunt conştient şi responsabil, mă gândesc la viitoarea mea carieră**

*Motto: „Trebuie să încerci necontenit să urci foarte sus,dacă vrei*

*să poţi să vezi foarte departe.”* (Constantin Brâncuşi)

Conceptul de carieră se defineşte prin suma activităţilor ce presupun o anumită pregătire superioară în respectivul domeniu pe care o persoană le realizează de-a lungul vieţii, dezvoltându-se din punct de vedere profesional şi spiritual. Cariera, în genere, reprezintă un element deosebit de important în viaţa unui individ din considerente bine cunoscute: după finalizarea celor două stadii ale vieţii, copilăria şi adolescenţa, el va trebui să îşi găsească propria cale după care se va ghida întreaga sa existenţă. Astfel, încă din copilărie, există şi se dezvoltă dorinţa de a urma o carieră pentru autorealizarea profesională, idee prezentă şi tratată în psihologie, în piramida lui Maslow, reprezentând cel mai înalt nivel de nevoi. Alegerea carierei nu este o decizie facilă, având chiar un grad ridicat de risc îndreptat spre posibilitatea eşecului, luând în considerare faptul că evenimentul are loc la o vârstă fragedă, unde procesul de maturizare nu este complet. Astfel, subconştientul nu realizează rolul, importanţa şi probabilele consecinţe ale acestei decizii.

În primul rând, în ceea ce priveşte decizia în alegerea unei cariere, individul necesită investigarea şi conştientizarea a câtorva informaţii primare despre sine, precum aptitudinile şi deprinderile de care trebuie să dea dovadă. Un alt factor care influenţează vizibil alegerea unei cariere este observarea exemplelor, a unui model conceptual succedat din idealuri, din preajma individului. Acest caz este întâlnit suficient de des în societatea actuală, indivizii analizând aspectele de care sunt interesaţi şi luând chiar decizii pe baza puterii exemplului. Urmează mai apoi crearea unor obiective bine stabilite în care să aibă posibilitatea punerii în valoare a performanţelor intelectuale. Acest obiectiv are ca punct de plecare preferinţele individului în anumite domenii de activitate, priceperile şi abilităţile sale cele mai profunde. Cea mai importantă parte a formării unei cariere este acumularea de cunoştinţe teoretice, studiul intens pentru atingerea obiectivului propus. Fără o muncă intelectuală progresivă de confirmare a cunoştinţelor, la polul opus ne putem confrunta cu acele caractere superficiale ale cunoştinţelor, factori ce pot obtura dezvoltarea profesională şi spirituală în premisa carierei profesionale. Dacă aceste pregătiri teoretice nu sunt începute în şcoală, iar mai apoi dezvoltate în liceu şi bine fixate în detalii în cadrul facultății, nu putem vorbi despre o evoluţie pe scară profesională, având drept urmare nereuşita. Studiile sunt absolut necesare în atingerea obiectivului formării unei cariere, iar lipsa acestora nu se poate compensa cu niciun alt lucru.

În al doilea rând, originea succesului, pe lângă preocuparea strictă pentru studii, provine din gradul înalt de interes al individului acordat carierei alese, capacitatea de dezvoltare personală şi de asimilare a priorităţilor, precum şi cea a creaţiei şi inovaţiei. Astfel, descoperirea şi cunoaşterea complexă a sinelui sunt la fel de importante precum ceilalţi factori ce influenţează cursul carierei, jucând roluri esenţiale în obţinerea performanţei în cele mai pretenţioase ierarhii. Pentru a putea excela în ceea ce alegem în mod conştient sunt necesare munca asiduă şi continuă, permanenta evoluţie intelectuală, acesta fiind singurul mod de a cunoaşte cu adevărat cheia succesului real şi absolut. În altă ordine de idei, cele mai importante calităţi care ajută la atingerea succesului sunt munca, perseverenţa şi eminamente răbdarea, virtutea supremă în orice domeniu de activitate. În drumul către o carieră este recomandată evitarea dezorientării şi devierii de la obiectivele bine stabilite, motivaţia de a perfecţiona randamentul muncii fizice, dar și psihice, precum şi stabilirea relaţiilor de încredere cu persoanele cu care indiviul lucrează, din colectivitate. Munca în echipă cu un nivel profesional crescut duce la cooperarea cu alţi profesionişti din acel domeniu de activitate, sporind totodată creşterea experienţei prin aceste acţiuni interdisciplinare. În acelaşi timp, se confirmă şi abilităţile personale, denotând a fi o persoană sociabilă la locul de muncă, capabilă de a progresa şi în acest mod, nu doar individual. Modul de a conversa cu persoanele pe care suntem desemnaţi să le consiliem în concordanţă cu natura activităţii de la locul de muncă, va trebui să conţină aspecte psihosociale, empatice şi psihoculturale, prin care să facem o recomandare elocventă şi o reputaţie bună a propriei persoane.

În concluzie, cariera este un ansamblu organizat de concepte care structurează o imagine profesională a ocupaţiilor şi activităţilor precepte şi predeterminate educativ ale unei persoane. Prin creşterea individului ca personalitate, sunt străbătute rând pe rând trepte în ierarhia succesului în care se ating aspiraţiile, obiectivele şi performanţele individului obţinute prin munca stăruitoare. Așadar, ca acest lucru să devină realizabil, cariera trebuie aleasă cu înţelepciune, înţeleasă la adevărata ei importanţă, atribuindu-se valenţele potrivite, cele pentru care trebuie să trecem prin toate etapele de pregătire fizică, intelectuală şi/sau psihică.